b"\n_START_ARTICLE_\nRosa Asmundsen\n_START_SECTION_\nFamilie\n_START_PARAGRAPH_\nRosa Asmundsen (d\xc3\xb8pt Rosa Anna Sharlotta Asmundsen) var datter av den italienske gipsfabrikanten Giovanni Baldani og Anna Eriksdatter. Hun ble gift med skuespilleren Jacob Hveding Asmundsen (1841-1910) og sammen var de foreldre til skuespilleren Sigurd Asmundsen (1871-1934).\n_START_SECTION_\nLiv og virke\n_START_PARAGRAPH_\nRosa Baldani utmerket seg allerede som barneskuespiller, og hadde flere roller p\xc3\xa5 Christiania Theater, blant annet gutterollene som Egil i H\xc3\xa6rm\xc3\xa6ndene paa Helgeland (1858-1859] og tittelrollen i Ole Luk\xc3\xb8ie (1860). _NEWLINE_Hennes voksendebut kom p\xc3\xa5 Christiania Theater v\xc3\xa5ren 1865, i rollen som Thora i Et enfoldigt Pigebarn. I perioden 1865-1867 var hun skuespiller ved Folketeatret i Christiania, som ble ledet av Peter Lorentz Rasmussen. Hun vedvirket ved dette teatrets turn\xc3\xa9 til Sverige, med opptredener i blant annet G\xc3\xb6teborg og Stockholm i august 1866. Sesongen 1867-1868 medvirket hun ved Theodor Cortes' reisende selskap i Norge. _NEWLINE_Ved en oppf\xc3\xb8relse av Christian Monsens stykke Gudbrandsd\xc3\xb8lerne i Bergen i 1869, gestaltet Rosa Amundsen rollen som Gudrun \xc2\xabmed en Ynde og Inderlighet man nu ikke saa ofte er vandt til at se paa vor Scene. Den Sandhed og Naturlighet, hvormed hun udf\xc3\xb8rte sin Rolle, bragte En til at glemme, at det var Skuespil, man saa og h\xc3\xb8rte kun Gudrun selv\xc2\xbb._NEWLINE_Rosa Asmundsen fortsatte turn\xc3\xa9virksomheten i selskap med sin ektemann med F. A. Cettis selskap i 1871-1872, med opptredener i Trondheim, Bergen og Tinn, f\xc3\xb8r de begge i perioden 1872-1874 var hos E. J. Hafgren p\xc3\xa5 M\xc3\xb8llergatens teater og p\xc3\xa5 Christiania Theater i 1874-1876. Der utmerket hun seg dessuten gjennom flere sangroller, blant annet som Zerlina i Don Juan og som Cherubino i Figaros bryllup._NEWLINE_Rosa Asmundsen var ansatt ved Den Nationale Scene i Bergen fra \xc3\xa5pningen i 1876 til sommeren 1903. Der ble hun ofte benyttet i rollen som den vakre, skjelmske og lystige kammerpiken, den s\xc3\xa5kalte subretten. Her spilte hun ofte rollen som Pernille i Holbergs komedier, spesielt i Den Stundesl\xc3\xb8se, og den tilsvarende rollen som Toinette i Moli\xc3\xa8res Den indbildt Syge. I 1903 trakk hun seg tilbake, da hun ikke lenger hadde den legemlige f\xc3\xb8rlighet hennes yrke fordret. Deretter ble hun \xc3\xb8konomisk underst\xc3\xb8ttet av teatret, som dets f\xc3\xb8rste pensjonist."